Rūdolfs Heimrāts
Rūdolfs Heimrāts (dzimis 1926. gada 20. jūlijā Bēnē, miris 1992. gada 1. maijā Rīgā) bija latviešu tekstilmākslinieks un keramiķis. Tiek uzskatīts par latviešu profesionālās tekstilmākslas skolas pamatlicēju, kā arī par tekstilmākslas tēvu Latvijā. 1948. gadā absolvējis Rīgas daiļamatniecības skolas Tekstilmākslas nodaļu, savukārt 1954. gadā — Latvijas Mākslas akadēmijas Lietišķi dekoratīvās mākslas nodaļu. Pēc Rīgas daiļamatniecības skolas absolvēšanas strādājis tur par pedagogu līdz 1962. gadam. 1961. gadā Heimrāts Latvijas Mākslas akadēmijā dibinājis Tekstilmākslas nodaļu, līdz 1992. gadam arī to vadījis. Kopš 1955. gada piedalījies izstādēs. 1957. gadā kļuvis par Latvijas Mākslinieku savienības biedru. 1969. gadā Heimrāts saņēmis Latvijas PSR Nopelniem bagātā mākslas darbinieka goda nosaukumu, 1976. gadā — Latvijas PSR Tautas mākslinieka goda nosaukumu.